แรงขายทำกำไรกดSET ปิดลบ 8 จุด แนะจับตารัฐบาลแถลงนโยบาย-ผลประชุมธนาคารกลางยุโรป 25 ก.ค.นี้
แรงขายทำกำไรกดSET ปิดลบ 8 จุด แนะจับตารัฐบาลแถลงนโยบาย-ผลประชุมธนาคารกลางยุโรป 25 ก.ค.นี้ โดยดัชนีปิดตลาดวันนี้ ที่ระดับ 1,727.58 จุด ลบ 7.52 จุด หรือ 0.43% มูลค่าการซื้อขาย 5.93 หมื่นล้านบาท 
22 ก.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,727.58 จุด ลบ 7.52 จุด หรือ 0.43% มูลค่าการซื้อขาย 5.93 หมื่นล้านบาท 
10 หุ้นกดดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยวันนี้ปรับฐานบ้างตามตลาดหุ้นในภูมิภาคเอเชียที่ติดลบเฉลี่ยราว 0.7-0.8% มากกว่าตลาดบ้านเรา เผชิญแรงขายทำกำไรในช่วงที่ยังไม่มีปัจจัยใหม่เข้ามา ขณะเดียวกันก็รอลุ้นผลประชุมธนาคารกลางสหรัฐ (เฟด) ซึ่งประชุมในวันที่ 30-31 ก.ค.นี้ และให้จับตาการประชุมธนาคารกลางยุโรป (ECB) ในวันที่ 25 ก.ค.นี้ ซึ่งตลาดฯคาดจะคงอัตราดอกเบี้ยนโยบาย แต่ให้จับตาการส่งสัญญาณเกี่ยวกับทิศทางอัตราดอกเบี้ย เนื่องจากเศรษฐกิจในยุโรปยังดูอ่อนแอ
ส่วนบ้านเราในวันที่ 25 ก.ค.นี้ก็จะมีการแถลงนโยบายของรัฐบาล ซึ่งต้องติดตามอย่างใกล้ชิด และรอลุ้นการทยอยประกาศผลประกอบการของบริษัทจดทะเบียนด้วย ซึ่ง PTTEP จะประกาศงบฯในวันที่ 25 ก.ค.นี้ คาดว่าจะออกมาดี
ทั้งนี้ วันนี้ตลาดบ้านเราได้รับแรงหนุนจากกลุ่มพลังงานหลังจากที่ราคาน้ำมันดิบล่วงหน้าได้ฟื้นตัวขึ้น ซึ่งคงมาจากประเด็นความตึงเครียดในตะวันออกกลาง ทำให้ Sentiment ในส่วนของน้ำมันยังดีอยู่
สำหรับแนวโน้มการลงทุนในวันพรุ่งนี้ (23 ก.ค.) นายวิจิตร กล่าวว่า ตลาดฯคงจะแกว่ง Sideway ถึง Sideway up โดยให้แนวรับไว้ที่ 1,720 จุด ส่วนแนวต้าน 1,740-1,750 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT     มูลค่าการซื้อขาย  2,349.43 ล้านบาท ปิดที่   71.50 บาท ลดลง  1.25 บาท
TRUE    มูลค่าการซื้อขาย  2,130.47 ล้านบาท ปิดที่    6.60 บาท ลดลง  0.15 บาท
ADVANC  มูลค่าการซื้อขาย  1,870.37 ล้านบาท ปิดที่  216.00 บาท ลดลง  2.00 บาท
CPALL   มูลค่าการซื้อขาย  1,805.94 ล้านบาท ปิดที่   86.75 บาท ลดลง  1.00 บาท
PTTEP   มูลค่าการซื้อขาย  1,770.50 ล้านบาท ปิดที่  137.00 บาท เพิ่มขึ้น 2.00 บาท
 
